КIентан хьажар – сатийсаман хIорд хилла, воккхачу стеган кхетаме кхечира… Кхохкийна, ладугIуш Iара иза кIанте… Нийсса бIаьргаш чу ца хьаьжча, ша дуьйцург ца хазарна кхоьруш санна, хIокхунна тIера бIаьрг ца боккхуш, кхидIа а дуьйцура Дудус: «Цхьа жимма бен дов ца даьлла цу шиннан… дадас цIа яло мегар ма дара нана… ца ялайо-кх… нана а хуьлу езаеш, цIа ян ца лаьа бохуш… суний, Тамашний ма лаьа… Тамаш жима ма ю… цуьнан къа ма ду… ХьастагIа тхойша нана йолчуьра цIа догIуш, иза йилхира хьуна…Воккха Дада… хьасталуш, делахь… и цхьа доIа… виц ма лолахь, Воккха Дада»,- шадерг дийца сихвеллера кIант.